text: Prinsesse åbner kunstudstilling om slumkvarterer
  20 januar 2017 kl. 16.34
  Ribe Kunstmuseum indviede fredag en udstilling med royalt besøg.
  Hendes Kongelige Højhed Prisesse Benedikte stod for at åbne udstillingen om bysbarnet fra Ribe, Jacob Riis.
  I slutningen af 1880’erne beskrev han som journalist og fotograf slummen i den amerikanske storby New York.
  Da han begyndte at tage fotografier fra slumkvartererne på New Yorks Lower East Side, kom der pludselig virkelige ansigter på den nød og elendighed, man hidtil kun havde kunnet læse om. Riis’ hovedpersoner var bl.a. hjemløse, vagabonder, gadedrenge og kriminelle bandemedlemmer. Det arbejde blev han kendt og hyldet for.
  Værkerne, og betydningen af dem, kan man nu opleve på Ribe Kunstmuseum. Udstillingen er udarbejdet af Museum of the City of New York, hvor den blev vist i foråret 2016.
  Siden har den besøgt Libary of Congress i Washington D.C. og Kunstforeningen GL STRAND i København. Udstillingen slutter i Ribe – i Riis’ barndomsby og i det hus, hvor han som ung arbejdede som tømrer og hvor hans hustru Elisabeth voksede op.
  Udstillingen Jacob A Riis. Light in Dark Places kan opleves fra 21. januar til og med 14. maj.
  